Gandia estrena la Setmana Santa exhibint els Sorolla, Pinazo i Equip Crònica de la Diputació de València
26 març 2018

## Gandia estrena la Setmana Santa exhibint els Sorolla, Pinazo i Equip Crònica de la Diputació de València26 març 2018Última actualització: 14 juliol 2025

![](../gestion/img/WhatsApp-Image-2018-03-26-at-19.23.55.jpeg)  
  

Gandia rep la Setmana Santa i als milers de turistes que arriben aquests dies a la ciutat oferint-los les joies del patrimoni artístic de la Diputació, que recorren les comarques valencianes en el marc de l'exposició itinerant Memòria de la Modernitat. Les obres de Sorolla, Pinazo, Carmen Calvo, Miquel Navarro i Equip Crònica, entre altres artistes, podran ser visitades a la Casa de la Marquesa de la capital de la Safor fins a finals del mes d'agost.  
  
La mostra que va impulsar el president de la Diputació, Jorge Rodríguez, per apropar els municipis aquests tresors artístics "propietat de les valencianes i valencians" ha estat inaugurada aquest dilluns a Gandia després de passar per Requena i Alzira, on més de 25.000 persones s'han acostat a "_descobrir grans obres que volem que puguen gaudir les veïnes i veïns de la província allà on visquen, sense necessitat d'haver de desplaçar-se a un museu de la capital_". Així explica el projecte Rodríguez, en la seua línia d'apropar la institució als ciutadans i donar-la a conéixer perquè puguen apreciar la seua història i els serveis que presta.  
  
L'alcaldessa de Gandia, Diana Morant, i el diputat responsable de Patrimoni, Pepe Ruiz, han estat els encarregats d'inaugurar la mostra a la Casa de Cultura Marqués González de Quirós, coneguda com a Casa de la Marquesa. Per a Morant, "_aquesta exposició amb peces destacades d'artistes valencians de diferents èpoques reforça la capitalitat cultural de Gandia_". Per la seua banda, Pepe Ruiz ha fet valdre "_la importància d'aquesta selecció d'obres en què han participat els tècnics de la Universitat de València i que, segons les seues pròpies conclusions, ajuda a reescriure la història de l'art valencià_".  
  
Entre les novetats que presenta Memòria de la Modernitat a Gandia, destaca L'intrús d'Equip Crònica, referent en el pop art en l'àmbit europeu. Es tracta d'una obra de 1969 que aporta una nova visió d'un dels quadres més representatius de l'art del segle XX, El Guernica de Picasso, en incorporar la imatge del Guerrero del Antifaz.  
  
**L'origen dels Erasmus**  
L'exposició està pensada per ser vista des de diferents mirades i una d'elles és la relativa a la identitat valenciana, amb escenes costumistes o històriques com la de "El Palleter" declarant la guerra a Napoleó, que dóna títol a una de les obres emblemàtiques de Joaquim Sorolla. Com Pinazo i altres artistes valencians de referència, Sorolla va donar els seus primers passos becat per la Diputació, que ajudava a aquests joves artistes a pagar els seus estudis a ciutats europees com Roma i París.  
  
Una altra d'aquestes mirades és la femenina, deixant constància de la modernitat d'aquesta institució que té dos segles d'història i que, entre altres avenços, va ser pionera concedint el que hui serien les beques Erasmus a dones artistes, donant-los el mateix protagonisme que als homes. Dones com Carmen Calvo o Aurora Valero, la primera que va rebre una pensió de Pintura, el 1961, de la Diputació de València.  
  
Amb la idea de "democratitzar l'art i el patrimoni", la corporació presidida per Jorge Rodríguez va posar en marxa aquest projecte en el marc del programa La Diputació a les Comarques, que inclou dues exposicions: Memòria de la Modernitat, la mostra més ambiciosa en els 200 anys d'història de la institució, i Coneix la Diputació, que dóna a conéixer als ciutadans la història i els serveis que presta.  
  
L'alcaldessa de Gandia, **Diana Morant**, ha agraït als responsables de la Diputació que hagen comptat amb la capital de la Safor com a destinació de Memòria de la Modernitat: "_Aquesta exposició és per a tota la comarca i Gandia és l'amfitriona. Hui és un dia d'agraïment cap a la Diputació per aquesta iniciativa que treu la cultura i l'art al carrer. Aquesta mostra és de tots i per això la Diputació l'estén a tot el territori. És una nova forma de democratitzar la cultura". "D'altra banda, també podrem veure la mostra que ens explica què és la Diputació de València i quin paper desenvolupa el govern actual, un govern que ha entés a la perfecció què és el que demana la ciutadania_".  
  
Finalment, Morant ha explicat que "_Gandia és la Capital Cultural Valenciana i reuneix totes les característiques per acollir aquesta mostra que arriba en el moment perfecte i que estarà amb nosaltres fins a l'agost. D'aquesta manera, les persones que ens visiten tindran una excusa per conéixer la ciutat i el seu centre històric"_.  
  
El titular de Patrimoni, Pepe Ruiz, acompanyat pels diputats Voro Femenia, Isabel García, Conxa García i Guillermo Barber, i alcaldes i alcaldesses de la comarca, ha recordat que "les dues exposicions estan acompanyades per un seguit d'activitats complementàries com visites guiades, taules rodones, concerts, diàlegs amb obres o tallers infantils per ajudar els nens a descobrir l'art". El tresor patrimonial de la Diputació passarà l'estiu a Gandia, abans de continuar la seua itinerància a la Vall d'Albaida. Ontinyent rebrà Memòria de la Modernitat a l'octubre, i ja per 2019 està previst que les exposicions de la Diputació arriben a Sagunt, al Camp de Morvedre, Torrent, i a l'Horta.

[Twittear](https://twitter.com/share)